കണ്ണൂര് സര്വ്വകലാശാലാ ജന്തുശാസ്ത്ര വിഭാഗത്തിന്റെ ഗവേഷണം സൗദി ജേര്ണലില് : ദേശാടനത്തിന് പക്ഷികള് നല്കണം വലിയ വില കണ്ണൂര്: വിവിധ രാജ്യങ്ങളില് നിന്നും ആയിരക്കണക്കിന് മൈലുകള് പറന്ന് ഇന്ത്യയുടെ പശ്ചിമ തീരത്തെത്തുന്ന പക്ഷികള്ക്ക് പലപ്പോഴും മനുഷ്യജന്യമായ കാരണങ്ങള്ക്കൊണ്ട് അപകടങ്ങള് ഉണ്ടാവുന്നതായി പഠനങ്ങള് തെളിയിച്ചിട്ടുണ്ട്. അവയുടെ മരണത്തിലേക്ക് വരെ നയിക്കാവുന്ന അത്തരം അപകടങ്ങളുടെ കാരണം കണ്ടെത്താന് ഒരു കൂട്ടം ഗവേഷകര് നടത്തിയ ശാസ്ത്രീയ പഠനം അന്തര്ദേശീയ പ്രസാധകരായ എല്സേവിയറിന്റെ സൗദി ജര്ണല് ഓഫ് ബയോളജിക്കല് സയന്സസ് എന്ന ജര്ണലിന്റെ ഏറ്റവും പുതിയ ലക്കത്തില് പ്രസിദ്ധീകരിച്ചു. കണ്ണൂര് സര്വകലാശാല ജന്തുശാസ്ത്ര പഠന ഗവേഷണ വിഭാഗത്തിലെ ആദ്യ ഗവേഷക വിദ്യാര്ത്ഥിയും സൗദി അറേബ്യയിലെ കിംഗ് ഫഹദ് സര്വ്വകലാശാലയിലെ അദ്ധ്യാപകനുമായ ഡോ.കെ.എം. ആരിഫ്, ടുണീഷ്യന്, സര്വകലാശാലയിലെ അദ്ധ്യാപകനായ എയ്മന് നെഫ്ള കോഴിക്കോട് സര്വ്വകലാശാലയിലെ ഗവേഷക വിദ്യാര്ത്ഥിനി ടി.ആര് .ആതിര തുടങ്ങിയവര് ചേര്ന്ന് നടത്തിയ പഠനത്തിന് മാര്ഗ്ഗ നിര്ദ്ദേശങ്ങള് നല്കിയത് കണ്ണൂര് സര്വ്വകലാശാല ജന്തുശാസ്ത്ര വിഭാഗം തലവന് പ്രൊഫ .പി.കെ.പ്രസാദനും യു .എ .ഇ സര്വകലാശാലയിലെ ജീവ ശാസ്ത്രം അദ്ധ്യാപകനായ പ്രൊഫ. സാബിര് മുസാഫറും ആണ്.2009 മുതല് 2019 വരെ കേരളത്തിന്റെ പല തീരദേശ ജില്ലകളായി ഒന്പത് വ്യത്യസ്ത പ്രദേശങ്ങളിലാണ് ഇവര് പഠനം നടത്തിയത്. പരിക്കേറ്റ നിലയില് 58 അപൂര്വ്വപക്ഷികള് മുറിവേറ്റ ദേശാടന പക്ഷികളെ ഏറ്റവും കൂടുതല് കാണാന് കഴിഞ്ഞത് അവയുടെ പ്രധാന വിശ്രമ കേന്ദ്രവും പ്രത്യേകസംരക്ഷിത മേഖലയുമായ കടലുണ്ടി വള്ളിക്കുന്ന് കമ്യൂണിറ്റി റിസര്വ്വിലാണ്.അവരുടെ പഠന കാലത്ത് അപൂര്വ്വ പക്ഷി കുടുംബത്തില് പെട്ട 58 പക്ഷികളെ പരിക്കുകളോടെ കണ്ടെത്തി.ഉപേക്ഷിക്കപ്പെട്ട മത്സ്യ ബന്ധന ഉപകരണങ്ങളും വലകളും പ്ലാസ്റ്റിക് മാലിന്യങ്ങളും പക്ഷികളെ മുറിവേല്പ്പിക്കുന്നതില് ഗണ്യമായ പങ്കുവഹിക്കുന്നുണ്ടെന്ന് പഠന സംഘം കണ്ടെത്തി. ഇവയില് ഉപേക്ഷിക്കപ്പെട്ട മത്സ്യ ബന്ധന വലകളില് കുടുങ്ങിയുണ്ടാകുന്ന മുറിവുകളാണ് ഏറ്റവും കൂടുതല് 78.6. ഇവയില് പല പക്ഷികളും തിരിച്ച് പറക്കുന്നതില് പരാജയപ്പെടുന്നതായും മനസ്സിലാക്കാന് കഴിഞ്ഞെന്ന് പഠനത്തിന് നേതൃത്വം നല്കിയ ഡോ. ആരിഫ് പറഞ്ഞു. മത്സ്യ ബന്ധന ബോട്ടുകളില് നിന്നും കപ്പലുകളില് നിന്ന് പുറത്തേക്ക് വരുന്ന എണ്ണമയം പക്ഷികളുടെ ചിറകുകളില് ഒട്ടിപ്പിടിക്കുന്നത് കൊണ്ടുണ്ടാവുന്ന അപകടവും വളരെ വലതാണ്. പല രാജ്യങ്ങളില് നിന്നും ഇന്ത്യയുടെ പശ്ചിമ തീരത്തേക്ക് ദേശാടന പക്ഷികള് വരാറുണ്ടെങ്കിലും ഇവയെ കുറിച്ച്ഇത്തരത്തില് ആഴത്തിലൊരു പഠനം ഇതിന് മുമ്ബ് നടന്നിട്ടില്ല.കടല്ത്തീരത്തടിയുന്ന മാലിന്യങ്ങള് പൂര്ണ്ണമായും നീക്കം ചെയ്താലേ ദേശാടന പക്ഷികളെ രക്ഷിക്കാനാവൂ. പ്രൊഫ. പി കെ പ്രസാദന്, ജന്തുശാസ്ത്ര വിഭാഗം തലവന് കണ്ണൂര് സര്വ്വകലാശാല .